疏屋詩爲曹雲西作
作者：邵桂子
朝代：宋

paragraphs: 草菜可食，總名曰疏。
品題有圃，樹藝有書。
衡縱町畦，周繞屋廬。
繚以樊垣，經以溝渠。
晨出抱甕，夕歸荷鋤。
有蔓必薅，有蝗必驅。
風披雨沐，日暄露濡。
穉甲怒生，嘉苗蔚敷。
芥薑杞菊，韭薤蒜葫。
薇蕨藜藿，瓜瓞匏瓠。
楮鷄桑鵝，籜龍椶魚。
馬齒鹿角，鼠尾虎鬚。
薯蕷蔓菁，杜蘅蘼蕪。
茵陳莪蘿，艽蘭茹藘。
赤莧銀茄，翠荇墨菰。
酸漿辣{艹酟}，甘薺苦荼。
庖人調胹，園丁拮据。
錡釜煮煠，筐筥貯儲。
椒橙內交，鹺醢效劬。
以芼以湘，可茹可葅。
維昔尼父，瓜祭齋如。
飲水曲肱，其樂只且。
召南蘋藻，韓奕笋蒲。
知味羨黄，齩根歎胡。
葵蓼飫顒，葱韭厭徐。
火芋明瓚，山菌接輿。
庾郎三種，石生一盂。
劉參玉版，蘇傳冰壺。
巢字元修，鮒姓豆盧。
菘羔抱孫，蹲鴟將雛。
絲滑露葵，練淨土酥。
野薺餛飩，水苔脯膴。
餠炊菠薐，鮓釀苞蘆。
胡麻饋餾，罌粟醍醐。
萍虀西晉，蓴羹東吳。
芹擷泥坊，藤采豐湖。
沼沚有蘩，江漢有蔞。
岡有常枲，洲有接余。
雁門天花，黄河蘑菇。
大宛苜蓿，太華芙蕖。
環滁野䔩，盤谷山茹。
地饒所産，天茁此徒。
菲葑是采，口腹以娛。
落英未莎，初篁未箊。
霜根旋挑，露葉半舒。
烹泉石鼎，養火地爐。
色炫匕箸，香浮柈盂。
氣含土膏，味逾天厨。
肥生華池，響鳴輔車。
商顔饑解，文園渴甦。
前招麴生，後引酪奴。
饌非羶葷，餉非苞苴。
園無羊踏，壤有鼠餘。
彼哉肉食，俎列豢芻。
心炙椎牛，項臠割豬。
春羔秋麛，冬鱻夏朐。
猩脣豹胎，麋臡蟹胥。
緇裙解黿，銀絲膾鱸。
羊尾截肪，錦襖脫膚。
山殽雉兔，澤羞雁鳬。
北饌潼酪，南烹鼃蜍。
嗜鼠則鴟，甘带則蛆。
迺笑鄭老，爛蒸瓠𤬛。
乃笑坡翁，夢餐雞蘇。
屬厭饕餮，飽死侏儒。
語以疏味，能知否乎。
予雅嗜之，日不可無。
乃顔茲屋，羞供是須。
寧疏而癯，毋肉而腴。
易牙司味，敢告膳夫。